## Odluka o utvrđivanju osnovice i stope za obračun doprinosa Privrednoj komori Slavonije i Baranje, Osijek za 1991. godinu

### NN 59/1990 (31.12.1990.), Odluka o utvrđivanju osnovice i stope za obračun doprinosa Privrednoj komori Slavonije i Baranje, Osijek za 1991. godinu

# PRIVREDNA KOMORA SLAVONIJE I BARANJE

Na temelju člana 48. Zakona o udruživanju u privredne komore, te člana
44. Statuta Privredne komore Slavonije i Baranje, Izvršni odbor Privredne
komore Slavonije i Baranje na sjednici održanoj 18. prosinca 1990. donio
je

## ODLUKU

### o utvrđivanju osnovice i stope za obračun doprinosa Privrednoj komori Slavonije i Baranje, Osijek za 1991. godinu

Član 1.

Osnovica za obračunavanje doprinosa Privrednoj komori Slavonije i Baranje
u 1991. godini za poduzeće u društvenom, zadružnom, mješovitom i privatnom
vlasništvu, te složene oblike udruživanja, odnosno organiziranja poduzeća,
banke, mješovite banke i druge financijske organizacije, zajednice osiguranja,
zajednice rizika, poljoprivredne zadruge, je ostvareni dohodak iz periodičnog
obračuna odnosno završnog računa bez umanjenja osnovice i olakšica.

Član 2.

Osnovica za obračunavanje doprinosa samostalnih privrednika Komori je
porezna osnovica utvrđena od nadležnog organa skupštine općine na području
koje je sjedište samostalnog privrednika.

Član 3.

Stopa za obračunavanje doprinosa za organizacije iz člana 1. ove odluke
utvrđuje se u visini od 0,14% na osnovicu.

Član 4.

Mjesečna akontacija doprinosa uplaćuje se na račun 33600-637-1445 kod
Službe društvenog knjigovodstva u Osijeku, do kraja mjeseca za tekući mjesec.
Akontacija se utvrđuje tako da se mjesečna akontacija utvrđena po prethodnom
obračunu množi s koeficijentom koji se dobije kada se masa isplaćenih osobnih
dohodaka u mjesecu koji prethodi mjesecu za koji se plaća akontacija podijeli
sa prosjećno mjesečno isplaćenim osobnim dohocima za razdoblje za koje
je sačinjen obračun i to:

- za siječanj i veljaču na bazi osnovice iz periodičnog obračuna za
razdoblje I - IX 1990. godine,

- za ožujak na bazi osnovice iz završnog računa za 1990. godinu,

- za travanj, svibanj i lipanj na bazi osnovice iz periodičnog obračuna
za I - III 1991. godine,

- za srpanj, kolovoz i rujan na bazi osnovice iz periodičnog obračuna
za razdoblje I - VI 1991. godine,

- za listopad, studeni i prosinac na bazi osnovice iz periodičnog obračuna
za I - IX 1991. godine. Obveznik po utvrđenoj obvezi iz periodičnog obračuna
odnosno završnog računa za pojedino razdoblje podnosi nadležnoj službi
društvenog knjigovodstva nalog za uplatu razlike manje uplaćenog doprinosa,
odnosno nalog za povrat više uplaćenog doprinosa po obračunu, u roku od
15 dana po predaji obračuna.

Član 5.

Doprinos koji temeljem ove odluke plaćaju samostalni privrednici - vlasnici
samostalnih radnji, ustupa se nadležnom udruženju samostalnih privrednika
kao doprinos Komore bržem razvoju zanatstva i uplaćuje se na račun udruženja.

Član 6.

Obavezna objašnjenja za provođenje ove odluke daje Izvršni odbor Privredne
komore.

Član 7.

Ako obveznik ne izda nalog za uplatu doprinosa po ovoj odluci u utvrđenom
roku, Služba društvenog knjigovodstva će izdati nalog za naplatu doprinosa.

Član 8.

Ova odluka stupa na snagu danom objave u "Narodnim novinama"
a primjenjuje se od 1. siječnja 1991. godine.

Predsjednik Komore

**Antun Klase, dipl. inž., v. r.**

Odluka, NN 59/1990-1198